**Poročilo o delu Medobčinskega inšpektorata in redarstva Zasavje v občini Trbovlje za leto 2014**

**Splošno**

Medobčinski inšpektorat in redarstvo Zasavje je organ, ki je pričel z delovanjem 1. julija 2009 in izvaja naloge s področja inšpekcijskega nadzora in redarstva v treh občinah – Hrastnik, Trbovlje in Zagorje ob Savi. Osnovna naloga Medobčinskega inšpektorata in redarstva je izvajanje nadzora nad izvajanjem oziroma spoštovanjem zakonov in drugih predpisov, ter skrb za javno varnost in javni red na območju občin ustanoviteljic. Gre za naloge, ki jih lahko občine ustanoviteljice opravljajo samostojno, vendar je izvajanje določenih nalog neločljivo povezano z ukrepi, ki lahko pomenijo poseg v človekove pravice in temeljne svoboščine, kar pomeni, da je treba zagotoviti tako organizacijo služb in usposobljenost izvajalcev nalog oziroma pooblaščenih oseb, da bo zagotovljeno zakonito in sorazmerno delo pooblaščenih uradnih oseb Medobčinskega inšpektorata in redarstva.

Pri izvrševanju nalog organ skupne občinske uprave nastopa kot organ tiste občine, v katero krajevno pristojnost zadeva spada, pri reševanju upravnih nalog pa mora ravnati po usmeritvah župana oz. druge s strani župana pooblaščene osebe občinske uprave tiste občine, v katero krajevno pristojnost zadeva spada.

Medobčinski inšpektorat in redarstvo opravlja naloge, katere jim nalagajo občinski odloki vseh treh občin ustanoviteljic, Zakon o občinskem redarstvu, Zakon o javnem redu in miru, Zakon o pravilih cestnega prometa, Zakon o voznikih, Zakon o cestah, ter Zakon o prekrških. Slednji kot organizacijski predpis določa, da o prekrških odločajo prekrškovni organi. Medobčinski inšpektorat in redarstvo bo kot prekrškovni organ odločal o prekrških v postopku s plačilnim nalogom in postopku z odločbo. Najpogostejši je nadzor nad občinskimi odloki ki določajo:

* nadzor nad občinskimi cestami,
* nadzor nad zbiranjem in ravnanjem s komunalnimi odpadki,
* nadzor nad odvajanjem in čiščenjem komunalnih odpadnih in padavinskih voda,
* nadzor nad spoštovanjem odlokov o oglaševanju,
* nadzor nad predpisi, ki urejajo zunanji videz mest, vzdrževanje zelenih površin, objektov in naprav ter okolice zgradb,
* nadzor nad drugimi občinskimi predpisi.

V področje dela Medobčinskega redarstva in inšpektorata seveda spada tudi nadzor nad mirujočim prometom skladno z določbami Zakona o pravilih cestnega prometa, kjer redarji, kot pooblaščene osebe prekrškovnega organa pri opravljanju nalog izrekajo globe in opozorila, ter izvajajo pooblastila in ukrepe, ki so preneseni nanje s tem in drugimi zakoni, ter seveda ukrepe določene z občinskimi predpisi.

Občine ustanoviteljice sofinancirajo delovanje organa skupne občinske uprave, poleg tega pa so upravičene tudi do dodatnih sredstev iz državnega proračuna in sicer v višini 50% realiziranih tekočih odhodkov za delovanje skupne uprave v preteklem letu. Sofinanciranje s strani države seveda ni edini motiv, saj bo skupna občinska uprava povečala strokovnost pri izvajanju nalog s področja inšpekcije in redarstva, dosegla se bo polna zaposlitev kadrov in zmanjšali se bodo stroški uprave.

**Zakonodaja**

* Zakon o lokalni samoupravi
* Zakon o javnih uslužbencih
* Zakon o inšpekcijskem nadzoru
* Zakon o občinskem redarstvu
* Zakon o varstvu javnega redu in miru
* Zakon o pravilih cestnega prometa
* Zakon o voznikih
* Zakon o cestah
* Zakon o prekrških
* Zakon o javnih financah
* Zakon o varovanju osebnih podatkov
* Zakon o splošnem upravnem postopku
* Zakon o financiranju občin
* Pravilnik o strokovnem usposabljanju in preizkusu znanja občinskih redarjev
* Pravilnik o enotni uniformi, označbah in službeni izkaznici občinskih redarjev
* Sprejeti občinski odloki v vseh občinah ustanoviteljicah, interni akti in pravilniki

**Zaposleni in način delovanja MIR**

V okviru inšpektorata in redarstva delujejo vodja - inšpektor in štirje redarji. Vsi zaposleni delujejo na območju vseh občin ustanoviteljic in nadzorujejo izvajanje zgoraj navedenih predpisov.

Inšpektorji so uradne osebe s posebnimi pooblastili in odgovornostmi, ki opravljajo naloge inšpekcijskega nadzora skladno z Zakonom o inšpekcijskem nadzoru.

Če pri opravljanju inšpekcijskega nadzorstva občinski inšpektor ugotovi, da je kršen občinski predpis, ima pravico in dolžnost:

- odrediti ukrepe za odpravo nepravilnosti  in pomanjkljivosti v roku, ki ga sam določi,
- izdati odločbo o prekršku s predpisano globo,
- predlagati pristojnemu organu sprejem ukrepov,
- odrediti druge ukrepe in dejanja, za katera je pooblaščen.

Inšpekcijsko nadzorstvo se opravlja kot redni inšpekcijski pregled ali kot izredni na podlagi obvestila občinske uprave oziroma prejetih vlog.

Občinski inšpektor v MIR je tudi vodja skupnega organa, ter pooblaščena uradna oseba prekrškovnega organa za odločanje v prekrškovnih postopkih z odločbo.

Občinski redarji opravljajo nadzor nad izvajanjem določb Zakona o lokalni samoupravi, Zakon o občinskem redarstvu, Zakon o pravilih cestnega prometa, Zakona o voznikih, Zakona o cestah, Zakona o prekrških, Zakona o varstvu javnega reda in miru ter odlokov občin ustanoviteljic in skrbijo za javno varnost in javni red na območju občin.

Občinski redarji so pooblaščene uradne osebe, ki opravljajo naloge po določbah Zakona o občinskem redarstvu in so pristojni:

- nadzorovati varen in neoviran cestni promet v naseljih,

- varovati ceste in okolje v naseljih in na občinskih cestah zunaj naselij,

- skrbeti za varnost na občinskih javnih poteh, rekreacijskih in drugih javnih površinah,

- varovati javno premoženje, naravno in kulturno dediščino,

- vzdrževati javni red in mir.

V letu 2009 sta se ob ustanovitvi MIR na novo delovno mesto prerazporedila občinska redarja, ki sta bila zaposlena v Občini Trbovlje oz. Zagorje ob Savi. Dva izbrana kandidata sta morala opraviti tudi preizkus znanja za opravljanje nalog občinskega redarstva in za uporabo pooblastil občinskega redarja.

**Cilji delovanja MIR**

Osnovni dolgoročni cilj Medobčinskega inšpektorata in redarstva je, da pri danih pogojih in razpoložljivem času, čim bolje izpolni obveznosti, ki jih določajo zakoni in občinski predpisi, ter opravlja naloge iz svoje pristojnosti, ter s tem prispeva k spoštovanju zakonov in drugih predpisov, javni varnosti in javnemu redu. Namen vzpostavitve Medobčinskega inšpektorata in redarstva je tudi določiti enotne kriterije za zagotavljanje javne varnosti in opredeliti ukrepe, ki zagotavljajo javno varnost na območju občin ustanoviteljic, ter načrtno zagotavljati kvaliteto javnega prostora v občini.

Cilji delovanja Medobčinskega inšpektorata in redarstva izhajajo tudi iz Občinskih programov varnosti. Osnovni cilj OPV je zagotoviti zadovoljivo stanje javne varnosti oz. javnega reda in miru. Cilji programov so strateški in operativni. Prvi cilji opredeljujejo dvig kakovosti življenja in dela občanov, ter dvig stopnje varnosti javnega prostora v vseh treh občinah ustanoviteljicah. Gre za dolgoročni cilj dvigovanja stopnje javne varnosti oz. varnosti prebivalcev v občinah Hrastnik, Trbovlje in Zagorje ob Savi. Operativni cilji pa opredeljujejo varnost cestnega prometa, varstvo javnega reda in mira, varnost občinskih javnih poti in rekreacijskih površin, varnost zgradb in drugih objektov naravne in kulturne dediščine, ter varstvo okolja.

**Pregled dela v letu 2014**

V letu 2014 je bilo delovanje usmerjeno predvsem v:

* Operativno delo se je v prvi vrsti nanašalo na preventivno delovanje na področju inšpekcijskega in redarskega nadzora, kar smo dosegli predvsem z odgovarjanjem na vprašanja posameznikov, podjetij in institucij, ki se nanašajo na delovanje organa skupne občinske uprave, ter predstavili posledice kršitve stvarnih predpisov. Preventivno delovanje se kaže tudi v redni navzočnosti občinskih redarjev na javnih mestih z dnevnimi obhodi. S poročili o delovanju MIR-a smo tudi obveščali javnost preko medijev.
* Dosledno smo izvajali tudi prekrškovne postopke zoper kršitelje zakonov in občinskih odlokov.
* Izvajale so se določbe Protokola o medsebojnem sodelovanju in s tem sodelovanje na področju skupnega izvajanja nalog redarstva in policije na območju občin ustanoviteljic.
* Opravljali smo operativne preglede posameznih območij (cest, trgov, parkirnih mest), kjer so pogosti problemi glede kršitve določb občinskih odlokov in mirujočega prometa, ter zagotovili zadovoljivo stanje varnosti z nadzorom. Delo redarjev in inšpektorja je bilo na tem področju usmerjeno v kršitve, ki predstavljajo večjo nevarnost za javni interes in imajo škodljive posledice za osebe, premoženje in okolje. Službe nadzora so ukrepale sorazmerno, v skladu z naravo kršitve in njenimi posledicami.
* Spremljali smo spremembe zakonodaje na področju prekrškovnega prava in področju okoljske problematike.
* Sodelovanje s pristojnimi službami pri iskanju rešitev v zvezi s problematiko mirujočega prometa.

Kvaliteta in učinkovitost nadzora in s tem stanje na področju javnega reda in miru je poleg učinkovite implementacije področnih predpisov v veliki meri odvisna tudi od finančnih sredstev, ki so na voljo za organizacijsko izpeljavo ustanovitve Medobčinskega inšpektorata in redarstva, zato je izvedbeni cilj gospodarna in učinkovita poraba proračunskih sredstev za plače in materialne stroške in sicer tako, da je izvajanje upravnih, prekrškovnih in inšpekcijskih postopkov zakonito in pravočasno.

***Inšpekcijski nadzor v občini Trbovlje***

Med najpomembnejša področja nadzora sodijo: vzdrževanje javnih površin, področje komunalnih odpadkov, občinske kategorizirane ceste, oglaševanje v mestu, ter odvajanje in čiščenje komunalnih odpadnih ter padavinskih voda. S svojim delom inšpektorat zagotavlja, da podjetja in fizične osebe spoštujejo predpise na področjih, na katerih delujemo in tako skrbimo za urejene razmere v občini.

V času med 1. januarjem in 31. decembrom 2014 je bilo v občini Trbovlje obravnavanih **41 inšpekcijskih zadev**, od tega največ (**16**) s področja ki ga nadzira Odlok o ravnanju s komunalnimi odpadki v občini Trbovlje (UVZ št. 35/08). S področja nadzora urejanja in čiščenja javnih površin, ki ga je urejal Odlok o javni snagi, čiščenju in urejanju javnih površin v občini Trbovlje (UVZ št. 6/06) in nov Odlok o načinu opravljanja lokalne gospodarske javne službe urejanja in čiščenja javnih površin v občini Trbovlje (UVZ št. 14/2014 je bilo obravnavanih **6** zadev. Na področju nadzora občinskih cest, ki ga ureja Odlok o ureditvi cestnega prometa (UVZ št. 13/10) in seveda tudi Zakon o cestah (ZCes-1), je bilo obravnavanih **10** zadev, ter **5** zadev s področja, ki ga ureja Odlok o odvajanju in čiščenju komunalne in padavinske odpadne vode na območju občine Trbovlje (UVZ št. 5/09). Dalje smo obravnavali tudi po **eno** zadevo s področja oglaševanja, uporabe občinskega grba in zastave in dve zadev s področja prostorsko ureditvenih pogojev. Ob obravnavanju zgoraj navedenih inšpekcijskih zadev je bilo izdanih **14 opozoril in pozivov,** ter **14 odločb**.

S področja nadzora nad odvajanjem in čiščenjem komunalne in padavinske odpadne vode je bilo poslanih preko **300 opozoril oz. pozivov** zavezancem glede priključitve objektov na javno kanalizacijsko omrežje (CČN).

Izdane inšpekcijske odločbe se povečini nanašajo na čiščenje javnih površin oziroma na odstranitev komunalnih odpadkov, ter na odpravo nepravilnosti na občinskih javnih cestah oziroma regionalni cesti v naselju. Prav tako se na določbe tega odloka nanaša večina izmed 14 izdanih opozoril v minulem letu.

V letu 2014 smo imeli naslednje akcije oziroma poostrene nadzore:

* Nadzor nad vodenjem psov
* Nadzor nad ločevanjem in zbiranjem komunalnih odpadkov
* Nadzor nad parkiranjem in ustavljanjem na določenih območjih
* Nadzor nad ustavljanjem vozil na označenih poteh namenjenih intervencijskim vozilom

Namen poostrenih nadzorov in preventivnih akcij je osveščanje občanov na spoštovanje določb odlokov in zakonov ki urejajo zgoraj navedena področja.

***Redarstvo v občini Trbovlje***

Namen vzpostavitve redarstva je bil uresničevanje pravice ljudi do varnosti (kot temeljne človekove dobrine in ustavne pravice, ki je opredeljena v 34. členu Ustave RS) in dostojanstva z varovanjem pred dejanji, ki posegajo v telesno in duševno celovitost posameznika ali posameznice, ovirajo izvrševanje pravic in dolžnosti ljudi, državnih organov, organov samoupravnih lokalnih skupnosti in nosilcev javnih pooblastil (35. člen Ustave RS).

Za izvajanje pooblastil redarjev morajo biti izpolnjeni pogoji:

1. Občinski svet mora sprejeti občinski program varnosti, ki mora biti prej vsebinsko usklajen s policijo. ZORed določa, da mora biti sprejet najpozneje v dveh letih od dneva uveljavitve zakona;
2. Občinski redarji morajo opraviti preizkus znanja in program usposabljanja;
3. Občine lahko organizirajo redarsko službo na tri načine:
* večje občine kot mestno redarstvo
* manjše občine lahko samostojno ustanovijo redarsko službo
* dve ali več občin ustanovi skupni organ

Na področju občine Trbovlje je bilo po pričetku nadzora občinskih redarjev zaznati upad kršitev napačno parkiranih vozil, vendar se je število kršitev v minulem letu ponovno povečalo glede na leto 2013 in sicer za 20,2%.

Skupaj je bilo od 1. januarja do 31. decembra 2014 s strani občinskih redarjev izvedenih **966 ukrepov**, od tega je bilo **926 ukrepov zoper mirujoč promet**, kjer je bilo izdanih 226 plačilnih nalogov, ter izrečenih 298 opozoril. Redarji so izdali 23 odredb na zapuščena vozila. Z odredbo izdano pooblaščenemu izvajalcu za odvoz zapuščenih vozil je bilo odstranjeno 1 vozilo, ostala so kršitelji odstranili sami. Znesek izrečenih glob

je bil 22.020,49 EUR od tega je 19.000,49 EUR plačanih glob, v postopku prisilne izterjave pa je za prekrške storjene v minulem letu 3.020,00 EUR glob. Zoper izdane plačilne naloge je bilo podanih 59 ugovorov, zoper izdane odločbe pa je bilo podanih 5 zahtev za sodno varstvo. Prekrškovni organ je izdal 51 odločb o prekrških in 23 sklepov.

Zabeleženi prekrški na področju mirujočega prometa v občini Trbovlje po kraju kršitve:

|  |  |  |
| --- | --- | --- |
| **Ulica prekrška** | **Št. kršitev** | **%** |
| Rudarska cesta | 456 | 49,2 |
| Kešetovo | 115 | 12,4 |
| Trg revolucije | 84 | 9 |
| Ulica Sallaumines | 72 | 7,8 |
| Ulica 1. junija | 68 | 7,3 |
| Obrtniška cesta | 31 | 3,3 |
| Trg Franca Fakina | 23 | 2,5 |
| Vodenska cesta | 22 | 2,4 |
| Cesta Tončke Čeč | 18 | 1,9 |
| Mestni trg | 11 | 1,2 |
| Pod ostrim vrhom | 9 | 1 |
| Trg svobode | 6 | 0,6 |
| Kovinarsko naselje | 3 | 0,3 |
| Ostalo  | 8 | 0,9 |
| Skupaj | 926 |

Iz zgornjih podatkov je razvidno, da je bilo največje število prekrškov (skupaj 926) na Rudarski cesti (456), ter ulici Kešetovo (115), sledi Trg revolucije (84) in Ulica Sallaumines (68). Na teh lokacijah so redarji opravili tudi največ nadzora.

|  |  |  |  |
| --- | --- | --- | --- |
| **Predpis** | **Opis kršitve** | **Št. kršitev** | **%** |
| ZPrCP 65/4-1 | Parkiranje na prehodu za pešce, pločniku … | 334 | 36 |
| ZPrCP 65/4-12 | Parkiranje na vozišču | 220 | 23,8 |
| ZPrCP 65/4-15 | Parkiranje na drugih javnih površinah, ki niso namenjene prometu | 138 | 14,9 |
| ZPrCP 65/4-17 | Parkiranje na invalidnih mestih | 88 | 9,5 |
| ZPrCP 65/4-21 | Neupoštevanje prometne signalizacije | 50 | 5,4 |
| ZPrCP 65/3 | Parkiranje v neskladju z talnimi označbami | 39 | 4,2 |
| ZPrCP 65/4-18 | Parkiranje na intervencijski poti | 37 | 4 |
| ZPrCP 65/4-6 | Parkiranje v križišču | 14 | 1,5 |
| Ostale kršitve |  | 6 | 0,6 |
|  | Skupaj | 926 |

V zgornji tabeli je predstavljena statistika prekrškov po predpisih. Razvidno je, da je v največ primerih (334) prišlo do kršitve 1. točke 4. odstavka 65. člena ZPrCP ki pravi, »*ustavitev in parkiranje je prepovedano: na prehodu za pešce, pločniku ali v območju za pešce«.* Še vedno (pre)pogoste pa so tudi kršitve 17. točke 4. odstavka 65. člena ZPrCP, ki prepoveduje parkiranje na mestu za invalide, čemur ob nadzoru občinski redarji posvečajo posebno pozornost.

V zvezi z nadzorom nad predpisi, ki urejajo zunanji videz mest oz. nadzor nad zbiranjem in ravnanjem z komunalnimi odpadki (divja odlagališča, živa meja, plakatiranje, vozišče, grafiti), pa so obravnavali **17 zadev**, izdanih pa je bilo **12 pisnih opozoril** zaradi kršenja občinskih odlokov, pet zadev je bilo zaključenih z uradnim zaznamkom. Kršitve se nanašajo na Odlok o javni snagi, čiščenju in urejanju javnih površin v občini Trbovlje (UVZ, št. 6/06) - odlaganje smeti, embalaže, tehničnih predmetov, zaraščene žive meje in drugo grmičevje, ki je zmanjševalo preglednost cest ali oviralo promet.

V zvezi s kršitvijo določb Odloka o reji malih in domačih živali na območju občine Trbovlje, ter Zakona o zaščiti živali, so občinski redarji preko celega leta izvajali poostrene akcije nadzora vodenja psov v mestnem parku na območju Plevčkovega hriba in igrišča in okolice OŠ Alojz Hohkraut in ob tem izrekli nekaj ustnih opozoril. Ob nadzoru so pogosto občanom nudili informacije v zvezi z vodenjem psov. Poleg poostrenih nadzorov se je nadzor mestnega parka opravljal vsakodnevno.

Namen poostrenih nadzorov in preventivnih akcij je osveščanje občanov na spoštovanje določb odloka ki ureja to področje.

Kršitev zoper Zakon o varstvu javnega reda in miru (ZJRM-1) v letu 2014 nismo obravnavali. V minulem letu smo v skladu z določbami sklenjenega pisnega protokola o sodelovanju sodelovali s Policijsko postajo Trbovlje. Sodelovanje poteka tako v smislu zagotavljanja pomoči pri izmenjavi informacij kot tudi v skupnih obhodil občinskega redarja in policista. Na ta način se skrbi za zagotavljanje čim višje javne varnosti v občini Trbovlje.

Primerjava stanja nadzora občinskih redarjev v letu 2013 in 2014 v vseh občinah ustanoviteljicah:

|  |  |  |  |  |
| --- | --- | --- | --- | --- |
| MIRUJOČI PROMET | TRBOVLJE | ZAGORJE  | HRASTNIK | VSE OBČINE |
| 2013 | 2014 | 2013 | 2014 | 2013 | 2014 | 2013 | 2014 |
| Evidentirani prekrški | 770 | 926 | 329 | 129 | 99 | 104 | 1198 | 1159 |
| Izdani PLN | 463 | 628 | 203 | 83 | 63 | 74 | 729 | 785 |
| Opozorilo | 307 | 298 | 126 | 46 | 36 | 30 | 469 | 374 |
| opomba | 20,2 % povečanje kršitev v letu 2014 glede na leto 2013 | 60,8 % vpad kršitev v letu 2014 glede na leto 2013 |  5 % povečanje kršitev v letu 2014 glede na leto 2013 | 3,3 % vpad kršitev v letu 2014 glede na leto 2013 |
| UKREPI PO OBČINSKIH ODLOKIH |  |  |  |  |
| plačilni nalog | 0 | 0 | 0 | 0 | 0 | 0 | 0 | 0 |
| opozorilo | 1 | 12 | 4 | 8 | 1 | 2 | 6 | 22 |
| uradni zaznamek | 4 | 5 | 5 | 7 | 4 | 9 | 13 | 21 |
| skupaj | 5 | 17 | 9 | 15 | 5 | 11 | 19 | 43 |
| opomba | 240 % povečanje kršitev v letu 2014 glede na leto 2013 | 66,7 % povečanje kršitev v letu 2014 glede na leto 2013 | 120 % povečanje kršitev v letu 2014 glede na leto 2013 | 126,3 % povečanje kršitev v letu 2014 glede na leto 2013 |

**Finančno poročilo MIR**

Kvaliteta in učinkovitost nadzora in s tem stanje na področju javnega reda in miru je poleg učinkovite implementacije področnih predpisov v veliki meri odvisna tudi od finančnih sredstev, ki so na voljo za organizacijsko izpeljavo ustanovitve Medobčinskega inšpektorata in redarstva, zato bo izvedbeni cilj gospodarna in

učinkovita poraba proračunskih sredstev za plače in materialne stroške in sicer tako, da bo izvajanje upravnih, prekrškovnih in inšpekcijskih postopkov zakonito in pravočasno.

Zakon o financiranju občin (ZFO-1, Ur.l. RS št. 123/06, 57/08) v 26. členu določa skupno opravljanje nalog občinske uprave. (1) Občini se v tekočem letu zagotavljajo dodatna sredstva iz državnega proračuna v višini 50 odstotkov v preteklem letu realiziranih odhodkov njenega proračuna za financiranje, v skladu z zakonom organiziranega skupnega opravljanja nalog občinske uprave. (2) Za posamezne naloge iz prejšnjega odstavka se štejejo:

* naloge občinskega inšpekcijskega nadzorstva in občinskega redarstva;
* naloge notranjega finančnega nadzora in proračunskega računovodstva;
* upravne ter strokovne naloge na področju urejanja prostora, ter
* naloge na področju zagotavljanja in izvajanja javnih služb.

(3) Minister, pristojen za lokalno samoupravo, v soglasju z ministrom, pristojnim za finance, predpiše vrsto odhodkov, način poročanja o realiziranih odhodkih in nakazovanje sredstev iz prvega odstavka tega člena. (4) Občina je do sredstev iz prvega odstavka tega člena upravičena za financiranje tistih nalog iz drugega odstavka tega člena, ki se opravljajo za dve ali več občin in jih opravljajo zaposleni, ki izpolnjujejo z zakonom določene pogoje strokovne izobrazbe.

Na podlagi navedenega člena ZFO-1 in Pravilnika o vrsti odhodkov, načinu poročanja o realiziranih odhodkih in nakazovanju sredstev občinam za sofinanciranje skupnega opravljanja posameznih nalog občinske uprave (Uradni list RS, št. 66/07) vodja skupne občinske uprave predloži Službi Vlade Republike Slovenije za lokalno samoupravo in regionalno politiko najpozneje do 31. marca tekočega leta poročilo o realizaciji odhodkov skupne občinske uprave. Služba vlade Republike Slovenije za lokalno samoupravo in regionalno politiko v roku 30 dni po prejetju popolnega zahtevka z odredbo ugotovi višino odhodkov za financiranje skupnega opravljanja posameznih nalog občinske uprave v preteklem proračunskem letu ter določi zneske sofinanciranja in roke nakazil.

**Občina Trbovlje je tako prejela skupni znesek sofinanciranja v višini 24.975,60 EUR za leto 2013.**

V letu 2014 so občine ustanoviteljice za financiranje delovanja skupne občinske uprave (MIR) namenile 137.237 EUR od katerih je bilo **porabljeno 131.327 EUR ali 95,7%.**

Upoštevajoč razmerje števila prebivalcev posamezne občine do števila vseh prebivalcev v občinah podpisnic dogovora o medsebojnih razmerjih znaša delež **Občine Trbovlje 38,82% oziroma 50.981,16 EUR**

**Področja proračunske uporabe**

**06 LOKALNA SAMOUPRAVA**

To področje proračunske porabe zajema izvajanje dejavnosti in zagotavljanje sredstev, ki spadajo pod administracijo občinskih uprav.

Program zajema glavni program:

* *0603 Dejavnost občinske uprave*

Porabljena so bila sredstva v višini 131.327 EUR.

V okviru tega programa so naslednje proračunske postavke:

**60.06.0001 Plače in dodatki**

Cilj organov skupne občinske uprave je mogoče dosegati z razpoložljivimi kadri, ki so tudi osnova za določitev zmogljivosti za izvajanje nalog medobčinskega inšpektorata in redarstva. Kot izhodišče pri izračunu potrebnih sredstev je bilo upoštevano število zaposlenih, katere smo v letu 2009 in 2010 zaposlili v skupni občinski upravi. Pri tem so bili upoštevani tudi predpisi, ki določajo delovna mesta, uradniške nazive in plače javnih uslužbencev.

Od planiranih 75.776 EUR je bilo realizirano 73.122 EUR ali 96,5 %, kar vključuje načrtovane izdatke za osnovne plače, dodatke za delovno dobo in stalnost, dodatke za delo v posebnih pogojih, položajni dodatek, druge dodatke. Sredstva so bila porabljena za pet zaposlenih na Medobčinskem inšpektoratu in redarstvu (štirje redarji in inšpektor-vodja).

Sredstva za redno delovno uspešnost se v letu 2014 niso izplačala.

**60.06.0002 Regres za letni dopust**

Regres se je planiral za 5 zaposlenih na Medobčinskem inšpektoratu in redarstvu v višini 2.286 EUR, realiziran pa je v višini 2.284 EUR oz. 99,9%.

**60.06.0003 Povračila in nadomestila**

Gre za izdatke, ki so bili planirani v višini 8.778 EUR, realizirani pa v višini 7.701, kar je 87,7% planiranih sredstev. Za regres za prehrano se je porabilo 3.696EUR, do povračila stroškov prevoza na delo in z dela so bili upravičeni vsi delavci, porabili pa so sredstva v višini 4.005 EUR.

Izhodišča za planiranje in realizacijo potrebnih sredstev za prehrano med delom je bilo s 1.1.2012 do 31.5.2012 višini 3,91 EUR na dan, s 1.6.2012 pa 3,52 EUR na dan-po ZUJF.

Prevoz na delo in iz dela je planiran po Uredbi o povračilu stroškov prevoza na delo in iz dela javnih uslužbencev in funkcionarjev v državnih organih do 31.5.2012, s 1.6.2012 pa po Zakonu za uravnoteženje javnih financ (Uradni list 40/12)-ZUJF, do katerega so upravičeni zaposleni, ki izpolnjujejo pogoje oddaljenosti od delovnega mesta do kraja bivališča več kot 2km.

Višina obeh stroškov je odvisna od prisotnosti pri delu.

**60.06.0004 Prispevki delodajalca za MIR**

Izhodišča za planiranje potrebnih sredstev je I. bruto od katerega se za prispevke delodajalca nameni 16,10% sredstev. V letu 2014 se je planiralo 12.200 EUR, realizirano pa je 11.767 EUR oz. 96,5%.

**60.06.0005 Premije za kolektivno dodatno pokojninsko zavarovanje**

Na tej postavki se je planiralo 485 EUR sredstev za 5 zaposlenih na Medobčinskem inšpektoratu in redarstvu Zasavja. Realizacija znaša 456 EUR oz. 94,1%. Izhodišče za izračun je bila lestvica za javne uslužbence, ki je bila objavljena v Uradnem listu 3/12.

S sklenitvijo Aneksa h kolektivni pogodbi za negospodarske dejavnosti ( Uradni list 73/03) in sprejetjem Zakona o kolektivnem dodatnem pokojninskem zavarovanju za javne uslužbence ( Uradni list 126/03) so bile določene podlage za uvedbo kolektivnega dodatnega pokojninskega zavarovanja za javne uslužbence .Julija 2003 je bila dosežena ukinitev že dogovorjene 2,4 % uskladitve izhodiščne plače od avgusta 2003 dalje. Namesto dogovorjene uskladitve plač so bile s 1.8.2003 uvedene premije kolektivnega dodatnega zavarovanja, ki se vsak mesec pri izplačilu plač plačujejo na osebne račune javnih uslužbencev pri Kapitalski družbi.

**60.06.0006 Materialni stroški**

Dejavnosti v okviru proračunske postavke so bile načrtovane tako, da so omogočale nemoteno izvrševanje nalog organa skupne občinske uprave. Vključevale so predvsem zagotavljanje optimalnih delovnih in drugih pripomočkov ter storitev za opravljanje dela in strokovno usposabljanje ter izpopolnjevanje uslužbencev.

Sredstva so bila porabljena v višini 25.437 EUR, kar znaša 95,9% planiranih. Namenjena so bila za: pisarniški material in storitve, kjer so sredstva porabljena v višini 616 EUR. Sredstva za čistilni material in storitve so bila porabljena v višini 1.486 EUR. Stroški storitev varovanja poslovnih prostorov so bili 730 EUR. Sredstva namenjena za računalniške storitve, kamor spada predvsem vzdrževanje računalniškega programa »Prekrškovni organ« so bila porabljena v višini 4.099 EUR. Za uniforme in službeno obleko se je porabilo 468 EUR, ki so bila namenjena za nabavo opreme po Pravilniku o enotni uniformi, označbah in službeni izkaznici občinskih redarjev. Planirana sredstva namenjena za električno energijo so se porabila v znesku 671 EUR. Za porabo kuriv in stroške ogrevanja je bilo porabljenih 1.328 EUR, za vodo in komunalne storitve pa 114 EUR. Za telefonske storitve je bilo porabljenih 1.790 EUR, za poštne storitve pa 1.755 EUR. Medobčinski inšpektorat in redarstvo je za potrebe svojega delovanja porabil za 3.062 EUR goriv in maziv. Sredstva za vzdrževanje in popravilo dveh redarskih službenih vozil so bila porabljena v višini 1.771 EUR. Sredstva za pristojbine za registracijo vozil ter zavarovalne premije vozil so bila porabljena v višini 192 EUR oz. 1.898 EUR. Dalje so bila sredstva porabljena še za dnevnice za službena potovanja v državi v višini 4 EUR. Namenjena sredstva za najem programske opreme so bila porabljena v skupni višini 2.225 EUR, kjer gre za dostop do prekrškovnega portala »Prekrški.si«.

Sredstva za izdatke za strokovno izobraževanje zaposlenih so bila porabljena v višini 219 EUR. Zaposleni javni uslužbenci na medobčinskem inšpektoratu in redarstvu so se izobraževali skladno z veljavno zakonodajo, ter zaradi sprememb določenih zakonov in drugih novosti.

Planirana sredstva za druge operativne odhodke za potrebe delovanja Medobčinskega inšpektorata in redarstva so bila porabljena v višini 930 EUR.

**60.06.0010 Drugi izdatki za zaposlene**

V letu 2014 se je na Medobčinskem inšpektoratu planirala solidarna pomoč v višini 578 EUR. Do realizacije ni prišlo. Izplačana je bila jubilejna nagrada v višini 347 EUR.

**60.06.0007 Plačilo najemnine**

Sredstva v višini 10.214 EUR *s*o bila namenjena za plačilo najemnine poslovnih prostorov Medobčinskega inšpektorata in redarstvaZasavje.

**Zaključek**

V letu 2014 smo ob aktivnemu sodelovanju z občinami ustanoviteljicami delo usmerili v preventivno delovanje občinske inšpekcije in tudi redarstva. Delovanje smo sicer usmeril v dosledno spoštovanje predpisov, vendar smo preko našega dela, akcij nadzora in prisotnosti na terenu skušali opozoriti občane Trbovelj na najpogostejše kršitve predpisov. Osnovni namen inšpekcijskih služb in redarstva ni finančni prihodek, ampak učinkovito reševanje določenih opustitev pravnih oseb in posameznikov, ter odprava nepravilnosti, s katerimi je ogrožen javni interes. Tudi v letu 2014 je bil izrek globe edini način preprečevanja prekrškov. V kolikor je mogoče pri izvrševanju svojih nalog pooblaščene uradne osebe MIR ukrepajo sorazmerno z naravo kršitve in za kršitelja uporabijo predpis ki določa sankcijo, ki je zanj milejša.

Na področju inšpekcijskega nadzora opažamo, da je največ kršitev še vedno v zvezi z raznimi nepravilnostmi na javnih in ostalih površinah, ter s področja javne snage in s tem v zvezi tudi z ravnanjem s komunalnimi odpadki. Dobro smo sodelovali z občinsko upravo, PP Trbovlje in z JP Komunala Trbovlje.

V letu 2014 smo v občini Trbovlje ob nadzoru mirujočega prometa zaznali povečanje (20,2%) kršitev glede na leto 2013. Zaznali smo tudi več kršitev občinskih odlokov s strani nadzora občinskih redarjev glede na leto prej, inšpektor pa je obravnaval nekaj manj inšpekcijskih postopkov kot v minulih letih. Tudi v letu 2014 se je na nas s prijavami obrnilo več občanov Trbovelj, kot občanov drugih dveh občin ustanoviteljic.

Ponovno smo nekaj občanov napotili na druge pristojne organe, spet drugim smo prisluhnili ali jim pojasnili določene predpise.

Prisotnost redarjev in inšpektorja v občini Trbovlje je vezana na razmerje števila prebivalcev posamezne občine do števila vseh prebivalcev v občinah podpisnic dogovora o medsebojnih razmerjih.

Tudi v letu 2015 bomo pozornost namenili osveščanju ljudi, komunikaciji z njimi in preventivnemu delovanju. Cilj inšpekcijskega nadzora bo usmerjen predvsem k preprečevanju kršitev in k preprečevanju situacij pri katerih lahko pride do pomanjkljivosti ali nepravilnosti, ki bi lahko imele škodljive posledice za ljudi, premoženje, skupnost ali pa tudi samo povzročile nejevoljo občanov.

Menimo, da je Medobčinski inšpektorat in redarstvo Zasavje, edini skupni organ občinskih uprav občine Hrastnik, Trbovlje in Zagorje ob Savi v letu 2014 svoje delo dobro opravil. Uspešno delovanje Medobčinskega inšpektorata in redarstva pa pomeni učinkovito ukrepanje proti kršiteljem predpisov in s tem seveda zadovoljstvo občanov, kakor tudi županov in občinskih svetnikov občin ustanoviteljic.

 **Sebastjan ZMRZLJAK**

 občinski inšpektor

 in vodja MIR